[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.2.2009

KOM(2009) 46 endelig

Forslag til

RÅDETS AFGØRELSE

om Fællesskabets holdning i Komitéen for Fødevarehjælp for så vidt angår videreførelsen af konventionen om fødevarehjælp af 1999

(forelagt af Kommissionen)

BEGRUNDELSE

1. BAGGRUNDEN FOR FORSLAGET

Den internationale kornoverenskomst af 1995 består af to dele: konventionen om fødevarehjælp af 1999 og konventionen om kornhandel af 1995.

Konventionen om fødevarehjælp af 1999 (FAC) blev indgået af Fællesskabet ved Rådets afgørelse 2000/421/EF. Den forbliver i kraft indtil den 30. juni 2009, efter at Komitéen for Fødevarehjælp på sit 98. møde den 6. juni 2008 traf beslutning om at videreføre den.

Konventionen om kornhandel af 1995 (GTC) blev videreført indtil 30. juni 2009, efter at Det Internationale Kornråd (IGC) havde truffet beslutning derom på sit 25. møde den 11. juni 2007. Der vil på mødet i Det Internationale Kornråd i juni 2009 blive truffet beslutning om, hvorvidt konventionen om kornhandel af 1995 skal videreføres for en periode på yderligere to år.

Kommissionen vil på grundlag af det forhandlingsmandat, som den blev tildelt ved Rådets afgørelse af 27. november 2003, på Det Europæiske Fællesskabs vegne føre forhandlinger om en revision af konventionen om fødevarehjælp af 1999.

Det er både i Fællesskabets og medlemsstaternes interesse, at der foretages nogle påkrævede ændringer af den gældende konvention om fødevarehjælp. Da der er generel enighed om, at disse ændringer bør drøftes blandt de øvrige medlemmer af konventionen, blev denne proces indledt uformelt inden for rammerne af konventionen i november 2008. De formelle forhandlinger har dog indtil videre været udsat for at kunne tage hensyn til resultaterne af de igangværende WTO-forhandlinger under Doha-udviklingsdagsordenen. Det var således hensigten at inddrage resultaterne af de igangværende Doha-forhandlinger, men i betragtning af den lange tid, der allerede er gået, siden fødevarekonventionen sidst blev genforhandlet, og da det er umuligt at forudsige, hvornår sådanne forhandlinger vil blive afsluttet, insisterede Kommissionen på FAC-mødet den 9. december 2008 i London på vegne af Det Europæiske Fællesskab og dets medlemsstater sammen med de øvrige medlemmer af fødevarekonventionen på, at genforhandlingen af fødevarekonventionen skulle sættes i gang hurtigst muligt.

Da startdatoen for genforhandlingen af fødevarekonventionen under alle omstændigheder fastsættes efter fælles overenskomst blandt alle konventionens medlemmer, ser det ud til, at fødevarekonventionen højst kan forlænges med ét år. I modsat fald vil den gældende konvention udløbe i slutningen af juni 2009 med de heraf følgende negative konsekvenser.

En etårig videreførelse af konventionen sender de rigtige signaler med hensyn til konventionens genforhandling, og der vil således være tilstrækkelig tid til selve genforhandlingsprocessen.

- Gældende bestemmelser på det område, som forslaget vedrører

Rådets afgørelse 2000/421/EFRådets afgørelse 2006/906/EFRådets afgørelse 2007/317/EF

- Overensstemmelse med andre EU-politikker og -mål

Denne afgørelse er i overensstemmelse med konventionen om kornhandel af 1995, som forbliver i kraft indtil den 30. juni 2009. Der vil på mødet i IGC i juni 2009 blive truffet beslutning, hvorvidt konventionen om kornhandel af 1995 skal videreføres for en periode på yderligere to år.

2. HØRING AF INTERESSEREDE PARTER OG KONSEKVENSANALYSE

Medlemsstaterne gav på mødet i Rådets Fødevarehjælpsgruppe den 12. november 2008 deres tilslutning til Fællesskabets holdning til en videreførelse af konventionen om fødevarehjælp af 1999 for en periode på et år, dvs. indtil den 30. juni 2010, som der skal tages stilling til på næste møde i fødevarekonventionen den 5. juni 2009 i London.

Ekspertbistand

Der har ikke været behov for ekstern ekspertbistand.

- Konsekvensanalyse

Ikke relevant.

3. FORSLAGETS RETLIGE ASPEKTER

- Retsgrundlag

Artikel 181 sammenholdt med EF-traktatens artikel 300, stk. 2.

- Subsidiaritet

Forslaget henhører under et område, hvor både Fællesskabet og medlemsstaterne har kompetence.

- Proportionalitet

Forslaget er i overensstemmelse med proportionalitetsprincippet.

- Reguleringsmiddel/reguleringsform

Foreslået instrument: rådsafgørelse

Andre reguleringsmidler ville ikke være hensigtsmæssige af følgende grund: Det er det eneste reguleringsmiddel, hvorved Det Europæiske Fællesskabs holdning kan vedtages med henblik på forelæggelse for Komitéen for Fødevarehjælp.

4. BUDGETMÆSSIGE KONSEKVENSER

Fødevarekonventionen kan kun videreføres, hvis konventionen om kornhandel af 1995 gælder i samme periode. Bidraget til den internationale kornoverenskomsts administrative udgifter dækker også fødevarekonventionen af 1999. Bidraget er opført under budgetpost 05 06 01 i Den Europæiske Unions almindelige budget (internationale aftaler på landbrugsområdet). Omkostningerne ved dette forslag anslås til 0,450 mio. EUR. Beløbet føres ajour, når der er truffet afgørelse om videreførelsen af konventionen om kornhandel af 1995. Dette forslag til afgørelse om videreførelsen af konventionen om fødevarehjælp af 1999 er vedlagt en finansieringsoversigt.

Videreførelsen af konventionen om fødevarehjælp af 1999 indebærer, at Det Europæiske Fællesskab og dets medlemsstaters forpligtelse til at yde fødevarehjælp efter konventionens artikel III, litra e), kun vil blive videreført for en periode på et år. Kommissionen har i overensstemmelse med aftalen mellem denne og medlemsstaterne taget ansvar for en del af de minimumsforpligtelser, som EF og medlemsstaterne har påtaget sig inden for rammerne af fødevarekonventionen. En meddelelse fra fødevarekonventionen konsolideres sammen med medlemsstaterne og angiver ikke særskilte operationer. Ifølge fødevarekonventionens artikel V1 er det muligt at foretage overførsler og fremførsler, men denne regel har endnu ikke fundet anvendelse.

KONKLUSIONER

Kommissionen foreslår, at Rådet bemyndiger Kommissionen til på Det Europæiske Fællesskabs vegne og i overensstemmelse med artikel XXV, litra b), i konventionen om fødevarehjælp af 1999 at stemme for en yderligere videreførelse af konventionen for en periode på op til et år, dvs. til den 30. juni 2010, såfremt konventionen om kornhandel af 1995 forbliver i kraft til og med den dato, jf. artikel XXV, litra a), i konventionen om fødevarehjælp af 1999.

Forslag til

RÅDETS AFGØRELSE

om Fællesskabets holdning i Komitéen for Fødevarehjælp for så vidt angår videreførelsen af konventionen om fødevarehjælp af 1999

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab, særlig artikel 181 sammenholdt med artikel 300, stk. 2, andet afsnit,

under henvisning til forslag fra Kommissionen, og

ud fra følgende betragtninger:

(1) Konventionen om fødevarehjælp af 1999 (i det følgende benævnt ”konventionen”) blev indgået af Fællesskabet ved Rådets afgørelse 2000/421/EF[1] og videreført ved afgørelser truffet af Komitéen for Fødevarehjælp i juni 2003, juni 2005, juni 2007 og juni 2008, så den forbliver i kraft indtil den 30. juni 2009.

(2) Det er både i Fællesskabets og medlemsstaternes interesse, at konventionen videreføres for endnu en periode på et år. Efter konventionens artikel XXV, litra b), forudsætter videreførelsen, at konventionen om kornhandel af 1995 forbliver i kraft i samme periode. Konventionen om kornhandel af 1995 forbliver i kraft indtil den 30. juni 2009, og det forventes, at den videreføres. Kommissionen, der repræsenterer Fællesskabet i Komitéen for Fødevarehjælp, bør derfor ved en rådsafgørelse bemyndiges til at stemme for en sådan videreførelse —

TRUFFET FØLGENDE AFGØRELSE:

Eneste artikel

Det Europæiske Fællesskabs holdning i Komitéen for Fødevarehjælp vil være at stemme for videreførelsen af konventionen om fødevarehjælp af 1999 for en periode på et år under forudsætning af, at konventionen om kornhandel af 1995 forbliver i kraft i samme periode, dvs. indtil den 30. juni 2010. Der vil på mødet i Det Internationale Kornråd (IGC) i juni 2009 blive truffet beslutning om, hvorvidt konventionen om kornhandel af 1995 skal videreføres.

Kommissionen bemyndiges til at udtrykke denne holdning i Komitéen for Fødevarehjælp.

Udfærdiget i Bruxelles, den [xx.].

På Rådets vegne

Formand

FINANSIERINGSOVERSIGT

Politikområde: Landbrug og Udvikling af Landdistrikter Aktivitet: Internationale aspekter af politikområdet landbrug og udvikling af landdistrikter |

TITEL: VIDEREFØRELSE AF KONVENTIONEN OM FØDEVAREHJÆLP AF 1999 (Fællesskabets bidrag til Det Internationale Kornråd) |

1. BUDGETPOST (NUMMER OG BETEGNELSE)

Udgiftsområde 4 - EU som global partner05 06 01: Internationale aftaler på landbrugsområdet

2. SAMLEDE TAL

2.1. Samlet rammebevilling: Omkostningerne ved en etårig videreførelse anslås til 450 000 EUR.

2.2. Gennemførelsesperiode: 1.7.2009 til 30.6.2010 (budget 2010)

2.3. Forenelighed med den finansielle programmering og de finansielle overslag

X Forslaget er foreneligt med den gældende finansielle programmering

2.5. Virkninger for budgettets indtægtsside

X Ingen (vedrører tekniske aspekter ved en foranstaltnings gennemførelse)

3. BUDGETSPECIFIKATIONER

Udgifternes art | Nye | EFTA-bidrag | Kandidatlandes deltagelse | Udgiftsområde i de finansielle overslag |

Oblig. | Opdelt | Ingen | Ingen | Ingen | Nr. 4 - EU som global partner |

4. RETSGRUNDLAG

Traktatens artikel 181 sammenholdt med artikel 300, stk. 2.Rådets afgørelse 96/88/EF af 19. december 1995 (EFT L 21 af 27.1.1996), Rådets meddelelse 2001/C 195/01 (EFT C 195 af 11.7.2001) og Rådets afgørelse 2000/421/EF (EFT L 163 af 4.7.2000).

5. BESKRIVELSE OG BEGRUNDELSE

5.1. Behov for EU-foranstaltninger

Fællesskabet bør på grund af sin økonomiske betydning, især i landbrugssektoren, deltage i de internationale aftaler på landbrugsområdet, så det kan følge udviklingen på verdensplan og forsvare sine interesser med hensyn til de pågældende produkter.

Fællesskabets medlemsbidrag gør det muligt at opfylde Det Internationale Kornråds (IGC's) formål. IGC, der er ansvarlig for forvaltningen af de to konventioner om kornhandel af 1995 og om fødevarehjælp af 1999, arbejder på at opfylde konventionernes formål, herunder internationalt samarbejde, udveksling af statistiske oplysninger, markedsprognoser osv., og, for konventionen om fødevarehjælps vedkommende, garantien for, at udviklingslandene er sikret en mindstemængde af fødevarehjælp fra EU. Det er derfor i Fællesskabets interesse at være part i konventionerne.

Medlemsbidraget fastlægges på årsbasis og skal erlægges, så længe Fællesskabet er part i konventionerne.

Hvis Fællesskabet på egen hånd skulle udføre de samme opgaver, som IGC udfører, er det klart, at de samlede udgifter ville være meget større end udgifterne til medlemsbidraget.

5.2. Indsatsområder og nærmere bestemmelser for støtten

Fællesskabet betaler medlemsbidrag til IGC på årsbasis.

Bidraget betales, så længe Fællesskabet er part i konventionerne.

Det Europæiske Fællesskab og medlemsstaterne deltager fuldt ud i IGC's aktiviteter og drager fuld fordel af medlemskabet.

6. FINANSIELLE VIRKNINGER

6.1. Samlede finansielle virkninger

Forpligtelser (beløbet angives med tre decimaler): Udgifterne ved forslaget anslås til 0,450 mio. EUR.

6.2. Beregning

Udgifterne til anvendelsen af de to konventioner dækkes af de årlige bidrag fra alle medlemmer af konventionen om kornhandel. Hvert medlems bidrag til hvert regnskabsår fastsættes i forhold til antallet af stemmer, der er tildelt medlemmet på grundlag af det samlede stemmetal for medlemmerne. Stemmetallet for hvert medlem justeres i forhold til sammensætningen af IGC, når budgettet for det pågældende regnskabsår vedtages. Konventionens medlemmer har tilsammen 2 000 stemmer, hvoraf Fællesskabet råder over 399 for 2007/8. Det samme tal forventes for 2009/2010. Omkostningerne pr. stemme for videreførelsesperioden anslås til 1 128 EUR (399 x 1 128 /stemme = 450 000 EUR) Da beløbet er vejledende, kan der blive tale om at justere det i forbindelse med den kommende videreførelse af konventionen om kornhandel af 1995.

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

Stillingstyper | Eksisterende og/eller nyt personale til forvaltning af foranstaltningen | I alt | Beskrivelse af de opgaver, der følger af foranstaltningen |

Faste stillinger | Midlertidige stillinger |

Tjenestemænd eller midlertidig ansatte | A B C | 0,2 0,1 – | – – – | 0,2 0,1 – | Forberedelse til deltagelse i og opfølgning af møder i IGC |

Andre personaleressourcer | – | – | – |

I alt | 0,3 | – | 0,3 |

7.2. Samlede finansielle virkninger af personaleforbruget

Arten af personaleressourcer | Beløb i EUR | Beregningsmetode* |

Tjenestemænd Midlertidigt ansatte | 36 600 | 0,3 x 122 000 |

Andre personaleressourcer |

I alt | 36 600 |

* Behovet for menneskelige og administrative ressourcer vil blive dækket inden for den årlige tildeling til det forvaltende GD som led i den årlige bevillingsprocedure. Beløbene modsvarer de samlede udgifter i en tolvmåneders periode. |

8. RESULTATOPFØLGNING OG EVALUERING

8.1. Resultatopfølgningssystem

Kommissionens tjenestegrene deltager fuldt ud i arbejdet i Det Internationale Kornråd og dets administrative udvalg, som er ansvarlige for fastlæggelsen af budgetbidragene.

En rapport om disse møder og de afgørelser, der træffes på møderne, offentliggøres, og medlemmerne har fri adgang til dem.

8.2. Hvordan og hvor ofte skal der evalueres?

I betragtning af den foreslåede foranstaltnings særlige karakter (videreførelse af Fællesskabets bidrag til administrationsbudgettet for den internationale kornoverenskomst) og det forholdsvist beskedne beløb, synes der ikke at være grund til en ekstern evaluering. Hvorvidt det fortsat er relevant og nyttigt at bidrage til administrationsbudgettet for kornoverenskomsten vil regelmæssigt blive evalueret internt af Kommissionen, som deltager aktivt i forvaltningsudvalgene og i Det Internationale Kornråd.

9. FORHOLDSREGLER MOD SVIG

Anvendelsen af og kontrollen med Fællesskabets bidrag efterprøves efter de regler, der er fastsat i IGC-overenskomsten.

Retsgrundlaget for denne internationale organisation indeholder særlige revisions- og kontrolregler.

Organisationens regnskaber attesteres af en uafhængig ekstern revisor. Attesteringen forelægges for det kompetente organ i IGC med henblik på godkendelse og efterfølgende offentliggørelse.

[1] EFT L 163 af 4.7.2000, s. 37.